Kaapstad-fietstoer: Prysgeld geskenkTalle fietsryers is teleurgesteld oor die nuus (Foto: Twitter/@duplooypierre) Die organiseerders van die Kaapstad-fietstoer het besonderhede oor die volgende fietstoer in 2018 bekend gemaak. “Ons is diep teleurgesteld oor die gebeure van die afgelope naweek. Dit is ŉ ongelooflik moeilike tyd vir die fietsryers, asook vir die borge, aandeelhouers en natuurlik die organiseerders self. “Die besluit om die wedren te staak nadat vier groepe al weggespring het, is vir seker nie ligtelik geneem nie. Dit is ook nie sonder die nodige protokol gedoen nie en die besluit is primêr geneem met die veiligheid van die fietsryers in gedagte,” het die organiseerders verduidelik. Volgens die organiseerders het hulle met hul span, die stad Kaapstad se rampbestuur, padowerhede, die metropolisie, die Suid-Afrikaanse polisiediens, Mediclinic, noodbeamptes en mediese nooddienste beraadslaag voor hulle dié groot besluit geneem het. “Die finale besluit om die wedren te staak is om 06:38 geneem,” het die organiseerders gesê. “Ons vertrou dat julle ons besluit verstaan en weet dat ons eers elke moontlike alternatief oorweeg het. Ons is nederig dankbaar vir die ondersteuning wat ons die afgelope 24 uur ontvang het,” het hulle verduidelik. “Ons gaan vir al die deelnemers wat by die Kaapstad-fietstoer-ekspo (9-11 Maart) geregistreer het, voorkeur gee vir 2018 se Kaapstad-fietstoer voor ons die inskrywings open vir die publiek.” Die 40ste Kaapstad-fietstoer sal op 11 Maart 2018 gehou word. Dus sal geen medaljes vir 2017 se toer uitgedeel word nie. “Die Kaapstad-fietstoer se trust sal die prysgeld van 2017 (sowat R220 000) skenk vir bystand aan dié wat geraak is deur die brande in Houtbaai. Ons gaan ook waterbottels skenk aan DARG (Domestic Animal Rescue Group) wat diere red en vir hulle sorg wat ook geraak word deur die brande,” het die organiseerders gesê.